b'\n_START_ARTICLE_\nTer\xc3\xb2podes\n_START_SECTION_\nHist\xc3\xb2ria evolutiva\n_START_PARAGRAPH_\nDurant el Tri\xc3\xa0sic superior, un cert nombre de dinosaures proto-ter\xc3\xb2podes i ter\xc3\xb2podes van cohabitar._NEWLINE_El primer dinosaure carn\xc3\xadvor conegut i el m\xc3\xa9s primitiu \xc3\xa9s l\'Eoraptor de l\'Argentina, i l\'Herrerasaurus coneguts des del Tri\xc3\xa0sic superior de L\'Am\xc3\xa8rica del Sud i Nord-am\xc3\xa8rica (i possiblement tamb\xc3\xa9 a l\'\xc3\x8dndia i Sud-\xc3\xa0frica). Els experts rebutgen la idea que aquests animals siguin ter\xc3\xb2podes basals, saurisquis basals o anteriors a la separaci\xc3\xb3 entre els saurisquis i els ornitisquis._NEWLINE_Els primers ter\xc3\xb2podes i tamb\xc3\xa9 els m\xc3\xa9s primitius (tamb\xc3\xa9 coneguts com a Euter\xc3\xb2podes, \xc3\xa9s a dir, els vertaders ter\xc3\xb2podes) s\xc3\xb3n els Coelophysidae, un grup distribu\xc3\xaft pel m\xc3\xb3n sencer, els quals eren de construcci\xc3\xb3 molt lleugera i aparentment gregaris (Coelophysis, Syntarsus). Aquests reeixits animals continuaren des del Carni\xc3\xa0 tard\xc3\xa0 fins al Toarci\xc3\xa0. Encara que a les recents classificacions eren inclosos als Ceratosauria i considerats com una branca d\'uns ter\xc3\xb2podes m\xc3\xa9s aven\xc3\xa7ats (Rowe & Gauthier 1990), possiblement foren els antecessors de tots els ter\xc3\xb2podes._NEWLINE_Els aut\xc3\xa8ntics Ceratosauria (incloent-hi el Ceratosaurus o el Carnotaurus) apareixen durant el Jur\xc3\xa0ssic primerenc, i continuaren des del Jur\xc3\xa0ssic superior a Laur\xc3\xa0sia, fins al final del Cretaci a Gondwana,en la forma del llinatge dels abelis\xc3\xa0urids._NEWLINE_Els Tetanurs s\xc3\xb3n m\xc3\xa9s especialitzats que no pas els ceratos\xc3\xa0urids. Es subdivideixen en els Spinosauroidea o Torvosauroidea (originalment anomenat Megalosaurus) els quals eren els m\xc3\xa9s comuns durant el Jur\xc3\xa0ssic mitj\xc3\xa0 per\xc3\xb2 aix\xc3\xad i tot continuaren fins al Cretaci mitj\xc3\xa0, i els Avetheropoda. El darrer cl\xc3\xa0de -com el seu nom indica- s\xc3\xb3n els m\xc3\xa9s propers a les aus, i s\xc3\xb3n dividits en els Carnosauria i els Coelurosauria._NEWLINE_Aix\xc3\xad i tot, durant el Jur\xc3\xa0ssic superior nom\xc3\xa9s n\'hi havia quatre de llinatges de ter\xc3\xb2podes -ceratos\xc3\xa0urids, torvos\xc3\xa0urids, carnos\xc3\xa0urids i coeluros\xc3\xa0urids. Tots quatre grups van sobreviure en el Cretaci, encara que nom\xc3\xa9s dos -els abelis\xc3\xa0urids i els coeluros\xc3\xa0urids semblen haver arribat al final del per\xc3\xadode. Eren geogr\xc3\xa0ficament separats, els primers a Gondwana i els segons a l\'Asiam\xc3\xa8rica._NEWLINE_De tots els grups de ter\xc3\xb2podes, els coeluros\xc3\xa0urids eren de lluny els m\xc3\xa9s diversos. Alguns cl\xc3\xa0des de coleurosaures que van prosperar durant el Cretaci foren els tiranos\xc3\xa0urids, incloent-hi els fam\xc3\xb3s Tyrannosaurus rex, els dromeos\xc3\xa0urids, incloent-hi els famosos Velociraptor i Deinonychus, els quals s\xc3\xb3n molt semblants a l\'Archaeopteryx (Ostrom 1969, Paul 1988, Dingus & Rowe 1998), els trood\xc3\xb2ntids, els omn\xc3\xadvors ovirapt\xc3\xb2rids, els herb\xc3\xadvors ornitom\xc3\xadmids ("dinosaures estru\xc3\xa7") i els terizinos\xc3\xa0urids, el qual es troba entre formes carn\xc3\xadvores i herb\xc3\xadvores), i els ocells, l\'\xc3\xbanic llinatge dinosauri\xc3\xa0 que sobrevisqu\xc3\xa9 a l\'extinci\xc3\xb3 massiva del Cretaci._NEWLINE_Mentre les arrels d\'aquests diversos grups haurien d\'\xc3\xa9sser al Jur\xc3\xa0ssic mitj\xc3\xa0, nom\xc3\xa9s esdevingueren abundosos durant el Cretaci inferior.'